Paar dae vir mondelinge voorleggings, sê Artikel 25-komiteeArgieffoto (Foto: Michal Jarmoluk/Pixabay) Die ad hoc-komitee wat aangestel is om te begin met wetgewing om artikel 25 van die Grondwet te wysig, wat onteiening sonder vergoeding moontlik sal maak, het Vrydag ingestem om ŉ paar dae opsy te sit vir mondelinge voorleggings van organisasies wat dié versoek in hul geskrewe voorleggings gerig het. Dr. Mathole Motshekga, voorsitter, het gesê die komitee sal nie op ŉ “visvang-ekspedisie” gaan om organisasies uit te soek wat in die verband aangehoor wil word nie, maar eerder dié organisasies uitnooi wat in hul geskrewe voorleggings aangedui het dat hulle verder wil uitbrei tydens mondelinge voorleggings. Volgens die jongste program vir die komitee, sal drie staatsdepartemente, wat ook versoek het om aangehoor te word, volgende week die geleentheid gebied word om hul standpunt te stel. Verskeie organisasies het soortgelyke versoeke ingedien en sal die daaropvolgende week aangehoor word. Dit sluit AfriForum, die Bankvereniging van Suid-Afrika (Basa), Cosatu, Black First Land First, die Kongres van Tradisionele Leiers van Suid-Afrika en AgriSA in. Wat betref die versoek vir uitstel van die sperdatum vir die komitee om sy werk af te handel, het die komitee bepaal dat hy nou ŉ beter idee het van hoeveel tyd hy benodig vir die mondelinge voorleggings. Die komitee sal die parlement versoek om die sperdatum tot 21 Mei 2021 uit te stel. Die komitee sou na verwagting teen 19 Maart 2021 die wysigingswetsontwerp oor grondwetlike wysigings aanvaar het.